山园小梅
【宋】林逋
众芳摇落独喧妍,占尽风情向小园.
疏影横斜水清浅,暗香浮动月黄昏.
霜禽欲下先偷眼,粉蝶如知合断魂.
幸有微吟可相狎,不须檀板共金樽.
秋夜牵情
【宋】朱淑真
纤纤新月挂黄昏,人在幽闺欲断魂.
笺素拆封还又改,酒杯慵举却重温.
灯花占断烧心事,罗袖长供挹泪痕.
益悔风流多不足,须知恩爱是愁根.
浣溪沙
【宋】李清照
淡荡春光寒食天,玉炉沈水袅残烟,梦回山枕隐花钿.
海燕未来人斗草,江梅已过柳生绵,黄昏疏雨湿秋千.
声声慢
【宋】李清照
寻寻觅觅,冷冷清清,凄凄惨惨戚戚.乍暖还寒时候,最难将息.三杯两盏淡酒,怎敌他晚来风急!雁过也,正伤心,却是旧时相识.
满地黄花堆积,憔悴损,如今有谁堪摘?守着窗儿,独自怎生得黑!梧桐更兼细雨,到黄昏,点点滴滴.这次第,怎一个愁字了得!
醉花阴
【宋】李清照
薄雾浓云愁永昼,瑞脑消金兽.佳节又重阳,玉枕纱厨,半夜凉初透.
东篱把酒黄昏后,有暗香盈袖.莫道不消魂.帘卷西风,人比黄花瘦.
阮郎归
【宋】苏轼
暗香浮动月黄昏.堂前一树春.东风何事入西邻.儿家常闭门.
雪肌冷,玉容真.香腮粉未匀.折花欲寄岭头人.江南日暮云.
虞美人
【宋】苏轼
冰肌自是生来瘦.那更分飞后.日长帘暮望黄昏.及至黄昏时候、转销魂.
君还知道相思苦.怎忍抛奴去.不辞迢递过关山.只恐别郎容易、见郎难.
如梦令
【清】纳兰性德
纤月黄昏庭院,语密翻教醉浅.知否那人心?旧恨新欢相半.谁见?谁见?珊枕泪痕红泫.